Salaspilsi lade
Salaspilsi lade on Ülem-Devoni ladestiku lade. Eesti aladel seda ei esine. Salaspilsi lade lamab Lätis Dubniki lademel ja temal lasub Daugava lade. Lade avaneb Lätis 1-5 kilomeetri laiuse ribana, Rēzekne ümbruskonnas on lademe avamusala aga 38 kilomeetri laiune. Lademe paksus Lätis on 6-31 m. Lademel on väikeseid paljandeid mitmete Daugava, Lielupe, Abava ja Venta lisajõgede orgudes. Lademe kivimkoosseisus on palju dolokivi, domeriiti, savi ja kipsi. Läti idaosas esineb lademe kivimites ka anhüdriiti. Allaži ümbruskonnas esineb selle lademe kivimites karstinähtuseid.